KIRJALLINEN KYSYMYS E-2901/02

esittäjä(t): Hiltrud Breyer (Verts/ALE) komissiolle

(16. lokakuuta 2002)

Aihe: Pulssitaajuuksien vahingollisia terveysvaikutuksia koskevat tutkimukset

Pelot sähkömagneettisille kentille altistumisen aiheuttamista terveydellisistä vaaroista ovat viime aikoina jälleen lisääntyneet etenkin arvostettujen tieteellisten asiantuntijoiden ja laitosten julkisten lausuntojen johdosta. Asiantuntijat ja tutkimuslaitokset ovat todenneet, että terveydelle vahingolliset vaikutukset johtuvat pulssitaajuussäteilystä.

Tiedän, että komissio varaa määrärahoja sähkömagneettisten kenttien aiheuttamia terveysvaikutuksia koskevaan tutkimukseen.

Pyydän komissiolta vastauksia seuraaviin kysymyksiin:

1. Kenelle tutkimustoimeksiannot annettiin?

2. Mihin kysymyksiin tutkimuksissa haettiin vastausta?

3. Mikä on yksittäisten hankkeiden nykyinen tilanne?

4. Onko tämän lisäksi olemassa hanketta, jossa pyritään kehittämään edelleen sellaisia matkapuhelinjärjestelmiä, jotka toimivat muun kuin pulssitaajuussäteilyn avulla (esim. saksalainen C+-verkko)?

Philippe Busquinin komission puolesta antama vastaus

(13. joulukuuta 2002)

Komissio tukee viidennestä puiteohjelmasta (elämänlaatu, avaintoiminto 4: ympäristö ja terveys) useiden eri alojen tutkimuksia, joiden avulla pyritään arvioimaan sähkömagneettisten kenttien mahdollisia terveyshaittoja. Näihin tutkimusaloihin kuuluu myös matkaviestinteknologia. Ohjelmaan sisältyy erityyppisiä tutkimuksia, joiden avulla on tarkoitus selvittää ongelman eri näkökohtia. Mukana olevien hankkeiden kokonaiskustannukset ovat yli 32 miljoonaa euroa, josta yhteisön rahoitusosuus on yli 12 miljoonaa euroa. Mukana olevista hankkeista neljä käsittelee sähkömagneettisten kenttien mahdollisia syöpää aiheuttavia vaikutuksia ja yksi lääketieteellisissä kuvaussovelluksissa käytettävää terahertsitaajuista säteilyä. Lisäksi on hankkeita, joissa käsitellään mahdollisia vaikutuksia hermostoon ja mahdollisia kognitiivisia vaikutuksia. Missään näistä hankkeista ei ole kyse matkapuhelinjärjestelmistä, jotka toimivat muun kuin pulssitaajuussäteilyn avulla (vrt. alakysymys 4). Vastaus alakysymyksiin 1 ja 2 on, että luettelo hankkeista ja koordinaattoreista lähetetään suoraan kysyjälle ja parlamentin sihteeristölle. Yksityiskohtaisemmat tiedot hankkeesta ovat nähtävissä osoitteessa http://dbs.cordis.lu/search/en/simple/EN_PROJ_simple.html. Lisäksi komissio tukee matkapuhelinten terveysvaikutuksia koskevan kansallisen tutkimuksen koordinointia langattomien viestintälaitteiden terveysriskejä kartoittavassa COST 281 -hankkeessa.

Toistaiseksi kahdeksasta Elämänlaatu-ohjelman hankkeesta on saatu päätökseen vain yksi: komission asiantuntemuksen lisääminen pulssimuotoisia sähkömagneettisia kenttiä käyttävien turva- ja vastaavien järjestelmien väestölle aiheuttamista terveysriskeistä (Advice Pulsed Fields -hanke). Tämän tutkimuksen mukaan implantoitavien lääkinnällisten laitteiden aiheuttamasta sähkömagneettisesta häiriöstä ei aiheudu vaaraa kansanterveydelle, mutta lääkinnällisiä laitteita ja turvajärjestelmiä valmistavan teollisuuden on edelleen käsiteltävä asiaa yhdessä.

Matkapuhelimien osalta on tärkeää panna merkille, että Interphone-hanke on mittava epidemiologinen tutkimus, jossa on mukana 13 maata Euroopasta ja sen ulkopuolelta. Tutkimuksen tavoitteena on analysoida, lisääkö matkapuhelimen käyttö syöpäriskiä ja erityisesti sitä, aiheuttaako matkapuhelimien lähettämä radiotaajuussäteily syöpää. Lopullisia johtopäätöksiä voidaan tehdä, kun hankkeen tulokset valmistuvat vuosina 20042005.

On totta, että soluilla tehdyissä in vitro -kokeissa on toisinaan tullut esiin biologisia vaikutuksia. Vaikka sähkömagneettisille kentille altistumista on tutkittu viimeksi kuluneiden 3040 vuoden ajan, yksimielisyyttä ei ole kuitenkaan saavutettu sen enempää tuloksista kuin niiden tulkinnasta, toisin sanoen siitä, ovatko sähkömagneettiset kentät vaaraksi ihmisten terveydelle. Niin kauan kuin sähkömagneettisten kenttien haitallisten vaikutusten induktiota elävissä soluissa molekyylien, solun osien ja solujen tasolla ei ole todistettu oikeaksi, on epävarmaa, onko sähkömagneettisille kentille altistumisen ja jonkin sairauden välillä syy-yhteyttä, jollaiseen useat epidemiologiset tutkimukset viittaavat.

Komissio seuraa tarkasti kaikkia alan tieteellisiä tutkimustuloksia ja reagoi tarpeen mukaan mihin tahansa tieteelliseen näyttöön, jota ei tähän mennessä ole otettu huomioon. Toistaiseksi ei ole saatu vahvistusta, että langattomien puhelinten ja matkapuhelinten sähkömagneettisille kentille altistuminen saattaisi vahingoittaa hermo- ja hormonijärjestelmää. Komission tukemat hankkeet lisäävät päätyttyään (20032005) merkittävästi alaa koskevaa tietämystä ja vaikuttavat osaltaan Maailman terveysjärjestön (WHO) vastaavanlaiseen toimintaan.